VENDIM
Nr. 227, datë 14.7.2023

MBI MIRATIMIN E DISA NDRYSHIMEVE NË RREGULLOREN E PROCEDURAVE PËR LIDHJET E REJA DHE MODIFIKIMIN E LIDHJEVE EKZISTUESE ME RRJETIN E TRANSMETIMIT, MARRËVESHJEN E OPERIMIT NË RRJETIN E TRANSMETIMIT NDËRMJET OST SHA DHE PËRDORUESIT, TË MIRATUAR ME VENDIMIN E BORDIT TË ERE-s NR. 87, DATË 20.4.2018 

Në zbatim të neneve 10, pika 2, 16, 20, germa “h” dhe 27, pika 3, të ligjit nr. 43/2015, “Për sektorin e energjisë elektrike”, të ndryshuar, si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 14.7.2023, pasi shqyrtoi relacionin me nr. 1041/3 prot., datë 21.6.2023 dhe informacionin shtesë me nr. 1041/1 prot., datë 12.7.2023, të përgatitur nga Drejtoritë Teknike, “Mbi miratimin e disa ndryshimeve në rregulloren e procedurave për lidhjet e reja dhe modifikimin e lidhjeve ekzistuese me rrjetin e transmetimit, marrëveshjen e operimit në rrjetin e transmetimit ndërmjet OST sh.a. dhe përdoruesit, të miratuar me vendimin e Bordit të ERE-s nr. 87, datë 20.4.2018”,
konstatoi se: 
- Operatori i Sistemit të Transmetimit (OST) sh.a., nëpërmjet komunikimit me email të datës 27.3.2023, ka parashtruar se palët kanë rënë dakord për ndryshimet në marrëveshjen tip të lidhjes, të cilat janë ato të përcjella nga konsulenca e MIE-s në ERE, nëpërmjet postës elektronike, më datë 15.2.2023, me lëndë: “Për vlerësimin dhe pranimin e disa ndryshimeve në marrëveshjen standarde të lidhjes, të miratuar me vendimin e Bordit të ERE-s nr. 87, datë 20.4.2018”.
- Bordi i ERE-s, me vendimin nr. 120, datë 4.4.2023, vendosi fillimin e procedurës për shqyrtimin e ndryshimeve në rregulloren e procedurave për lidhjet e reja dhe modifikimin e lidhjeve ekzistuese me rrjetin e transmetimit, marrëveshjen e operimit në rrjetin e transmetimit ndërmjet OST sh.a. dhe përdoruesit të miratuar me vendimin e Bordit të ERE-s nr. 87, datë 20.4.2018.
- ERE, me shkresën nr. 1223 prot., datë 11.4.2023, i dërgoi njoftim për fillimin e procedurës, lidhur me vendimin nr. 120/2023, Ministrisë së Infrastrukturës dhe Energjisë (MIE), shoqërisë Operatori i Sistemit të Transmetimit (OST) sh.a., shoqërisë Operatori i Sistemit të Shpërndarjes (OSSH) sh.a., Furnizuesit të Shërbimit Universal (FSHU) sh.a., Furnizuesit të Tregut të Lirë (FTL) sh.a. dhe Korporatës Elektroenergjitike Shqiptare (KESH) sh.a.
- ERE, më datë 13.4.2023, publikoi në faqen zyrtare të internetit, në rubrikën konsultime, draftin e propozuar të ndryshimeve në marrëveshjen e transmetimit ndërmjet OST sh.a. dhe përdoruesit, për komente apo sugjerime nga të gjitha palët e interesit.
- Operatori i Sistemit të Transmetimit (OST) sh.a., nëpërmjet shkresës nr. 2273 prot., datë 24.4.2023, ka përcjellë në ERE propozimin lidhur me disa ndryshime në “Rregulloren e procedurave për lidhjet e reja dhe modifikimin e lidhjeve ekzistuese me rrjetin e transmetimit, marrëveshjen e operimit në rrjetin e transmetimit ndërmjet OST sh.a. dhe përdoruesit”, të miratuar me vendimin e Bordit të ERE-s nr. 87, datë 20.4.2018, duke bërë me dije se propozimi vjen në zbatim të përcaktimeve të “Kodit të ri të Transmetimit”, të miratuar me vendimin e Bordit të ERE-s nr. 63, datë 11.4.2022. 
- Për sa më sipër, nga ERE u vlerësua e rëndësishme që OST sh.a. të ketë një qëndrim përfundimtar për këtë çështje. Për këtë qëllim, ERE, me shkresën nr. 1315/1 prot., datë 12.5.2023, i ka kërkuar OST sh.a. dhënien e një qëndrimi përfundimtar lidhur me propozimet e bëra.
- OST sh.a., nëpërmjet shkresës nr. 2273/2 prot., datë 22.5.2023, protokolluar në ERE me nr. 1315/2 prot., datë 23.5.2023, parashtron se: “e gjykon të nevojshme të kërkojë pezullimin e shqyrtimit nga ERE dhe të tërhiqet nga propozimet e bëra me shkresën nr. 2273 prot., datë 24.4.2023 dhe OST sh.a. do të vijoi më tej punën për plotësimin e akteve të nevojshme të përcaktuara në vendimin e Bordit të ERE nr. 63, datë 11.4.2022, për miratimin e “Kodit të Transmetimit”.”.
- Në vijim të komunikimit, lidhur me procedurën e filluar nga ERE me vendimin nr. 120, datë 4.4.2023, OST sh.a., me email-in e datës 29 maj 2023, ka dërguar të ripunuara amendimet e marrëveshjes së lidhjes, me korrektimet respektive, për të cilat është rënë dakord midis palëve.
- Më datë 23.6.2023, u publikua në rubrikën konsultime, në faqen zyrtare të internetit të ERE-s, drafti me ndryshimet/sugjerimet e OST sh.a., i dërguar me email-in e datës 29 maj 2023, me qëllim që të aksesohej nga të gjithë palët e interesit. 
- ERE, nëpërmjet shkresës nr. 1859 prot., datë 29.6.2023, njoftoi palët e interesit, të cilat ishin njoftuar me shkresën nr. 1223 prot., datë 11.4.2023, për fillimin e procedurës lidhur me vendimin nr. 120/2023, duke i bërë me dije se drafti i ripunuar gjendet i publikuar në seksionin “Konsultime” në faqen zyrtare të internetit të ERE-s, www.ere.gov.al. Asnjë nga palët e interesit nuk ka dhënë ndonjë vlerësim/koment lidhur me këtë dokument. 
- Nga shqyrtimi i ndryshimeve të sjella nga shoqëria OST sh.a. në ERE, nëpërmjet email-it të datës 29 maj 2023, vlerësohet që në nenin 13, të shtohet pika 16, me përmbajtje: “16. OST sh.a. në çdo rast do të dokumentojë dhe publikojë kostot e shkaktuara si pasojë e një ngjarjeje të ndërprerjes, si dhe do të publikojë kompensimet si pasojë e një ngjarje të de-energjizimi. Ky përkufizim përfshin publikimin e kostove në rastet e ndërprerjeve të parashikuara në pikën 15, të nenit 13, por dhe publikimin e dokumentacionit të kompensimeve në rastin e de-energjizimit, parashikuar në pikën 9, të nenit 13, të marrëveshjes së operimit me rrjetin e transmetimit.”.
- Ndryshimet e propozuara në nenet 1, 3, 4, 6, 8, 9, 10, 13 (i ndryshuar), 19 dhe 23, vlerësohet se garantojnë sistemin e operimit të rrjetit të transmetimit, përshtatjen me kushtet aktuale të sektorit për diversifikimin e prodhimit të energjisë elektrike dhe janë me karakter përmirësues të marrëdhënies midis OST sh.a. dhe përdoruesit, duke evidentuar kostot dhe kompensimet si pasojë e ngjarjeve të shkaktuara në rrjetin e transmetimit.
Për gjithë sa më sipër, Bordi i ERE-s

VENDOSI:

1. Të miratojë ndryshimet në rregulloren e procedurave për lidhjet e reja dhe modifikimin e lidhjeve ekzistuese me rrjetin e transmetimit, marrëveshjen e operimit në rrjetin e transmetimit ndërmjet OST sh.a. dhe përdoruesit, të miratuar me vendimin e Bordit të ERE-s nr. 87, datë 20.4.2018 (bashkëlidhur ndryshimet e miratuara).
2. Drejtoria Juridike dhe e Zgjidhjes së Mosmarrëveshjeve të njoftojë Ministrinë e Infrastrukturës dhe Energjisë, shoqërinë OST sh.a. dhe palët e tjera të interesit për vendimin e Bordit të ERE-s.
Ky vendim hyn në fuqi pas botimit në Fletoren Zyrtare.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

KRYETAR 
Petrit Ahmeti

Miratuar me vendimin e Bordit të ERE-s nr. 227, datë 14.7.2023

NDRYSHIMET E MIRATUARA NË MARRËVESHJEN E LIDHJES ME RRJETIN E TRANSMETIMIT NDËRMJET OPERATORIT TË SISTEMIT TË TRANSMETIMIT OST SHA DHE PËRDORUESIT

1. Neni 1, paragrafi 2, i marrëveshjes së lidhjes me rrjetin ndryshon dhe bëhet:
“Me anekse do të kuptojmë:
a) Aneksi nr. 1: Dokumentacioni teknik i lidhjes me Rrjetin Kombëtar të Transmetimit;
b) Aneksi nr. 2: Licenca për prodhimin e energjisë elektrike, e lëshuar nga ERE ose aplikimi pranë ERE-s për t’u pajisur me një licencë për prodhimin e energjisë elektrike;
c) Aneksi nr. 3: Specifikimet teknike të sistemit të matjes tregtare;
d) Aneksi nr. 4: Specifikimet teknike të lidhjes me sistemin e telekomunikacionit;
e) Aneksi nr. 5: Specifikimet teknike të lidhjes me sistemin SCADA të Qendrës Kombëtare Dispeçer;
f) Aneksi nr. 6: Deklaratat e përgjegjësisë dhe gatishmërisë;
g) Aneksi nr. 7: Pjesët e aseteve të lidhjes që do të dorëzohen;
h) Në rast konflikti, ndërmjet përcaktimeve të bëra në anekset e kësaj kontrate dhe dispozitave të mëposhtme, këto të fundit do të mbizotërojnë.”.
2. Në nenin 1 (anekset dhe përkufizimet), paragrafi 3 i marrëveshjes së lidhjes me rrjetin, shtohen përkufizime të reja dhe ndryshojnë përkufizimet ekzistuese si më poshtë:
 ““Akt” nënkupton çdo ligj, vendim të Këshillit të Ministrave, udhëzim të ministrive ose të organeve publike rregullatore ose jo, të veshura me kompetenca për të nxjerrë akte me qëllim rregullimin e një fushe të caktuar, të cilët kanë efekt mbi veprimtarinë e palëve dhe veçanërisht mbi fushën objekt i kësaj marrëveshje.
“Energjia e prodhuar” nënkupton energjinë të injektuar në rrjetin e transmetimit të OST sh.a. në pikën e matjes, siç matet në përputhje me Kodin e Matjes dhe kësaj marrëveshje të lidhjes.
“Marrëveshje” nënkupton këtë marrëveshje të lidhur midis përdoruesit dhe OST-së, me qëllim përcaktimin e kushteve për lidhjen dhe përdorimin e rrjetit kombëtar të transmetimit të energjisë elektrike nga përdoruesi.
“Ngjarje e ndërprerjes” nënkupton çdo ndërprerje në rrjetin e transmetimit ose de-energjizim të impiantit që nuk lejon përdoruesin të injektojë energjinë elektrike plotësisht ose pjesërisht në pikën e lidhjes, që është si rezultat i çdo sjelljeje me dashje ose nga pakujdesia të OST sh.a., ose shkelje nga OST sh.a. të dispozitave të ligjit të zbatueshëm, të kodit të rrjetit apo kësaj marrëveshjeje.
“Përdorues” nënkupton personat fizikë ose juridikë të cilët furnizojnë me ose të cilët furnizohen me energji elektrike nëpërmjet rrjetit të sistemit të transmetimit.
“Objekti” Impiant gjenerimi ose ngarkese.
“Impianti [hidro] [solar] [erë] [burime të tjera të rinovueshme]” [në rastin e marrëveshjeve të lidhjes me impiant gjenerimi] nënkupton, hidrocentralin që do të ndërtohet nga përdoruesi. [Në rastin e marrëveshjeve të lidhjes me impiant gjenerimi] nënkupton impiantin fotovoltaik që do të ndërtohet nga përdoruesi. [Në rastin e marrëveshjeve të lidhjes me impiant gjenerimi] nënkupton impiantin e erës që do të ndërtohet nga përdoruesi. [Në rastin e marrëveshjeve të lidhjes me impiant gjenerimi] nënkupton impiante nga burime të tjera të rinovueshme që do të ndërtohet nga përdoruesi.
“Asetet e lidhjes” nënkupton asetet e lidhjes (linja, nënstacioni, elemente të tjera lidhëse), që do të ndërtohen nga përdoruesi, për të lidhur centralin prodhues/konsumator të energjisë elektrike me rrjetin e transmetimit siç është paraqitur në aneksin nr. 1.
“Nënstacion” nënkupton nënstacionin…/… kV që do të ndërtohet nga përdoruesi afër …. (hidrocentralit /impiantit fotovoltaik/impiantit të erës me fuqi transformatori … mVa.
“Pika e Lidhjes” nënkupton pikën ku objektet lidhen me rrjetin e transmetimit, që përcakton vendin e saktë të lidhjes me rrjetin e transmetimit (hyrje–dalje në linjë, lidhje në zbara, etj.).
“Pika e Matjes” nënkupton pikën ku matet energjia elektrike që përdoruesi injekton në/merr nga rrjeti i transmetimit që është i instaluar në anën e tensionit të lartë të transformatorit të fuqisë.
“Komisionim” nënkupton procesin e testimit, kontrollit dhe kolaudimit të aseteve të lidhjes (nënstacionit TL/TM dhe pjesës së linjës lidhëse), për të plotësuar kushtet dhe përcaktimet e parashtruara nga Kodi i Rrjetit të Transmetimit.
“Licenca” nënkupton në çdo kohë, dokumentin zyrtar për licencimin e një subjekti dhe veprimtarinë e saj sipas ligjit të zbatueshëm.
“Kodi i Rrjetit” nënkupton Kodin e Rrjetit të Transmetimit të miratuar nga ERE, që është tërësia e rregullave teknike, të cilat rregullojnë operimin e sistemit të transmetimit, si dhe përcaktojnë kushtet e shërbimit që ofrohen nga Operatori i Sistemit të Transmetimit ndaj përdoruesve të sistemit të transmetimit, në përputhje me rregullat e ENTSO-e.
“Rregullator” nënkupton Entin Rregullator të Energjisë (ERE).
“Rrjeti i Transmetimit” nënkupton rrjetin kombëtar të transmetimit të energjisë elektrike siç përcaktohet në Kodin e Rrjetit të Transmetimit.
“Ndryshim në kontroll” nënkupton çdo shitje, kalim, transferim, ndërprerje, qira, tjetërsim, dhurim, dorëheqje, shkëmbim, ose ndonjë heqje tjetër dorë nga kontrolli.
“Punimet” nënkupton punën që do të kryhet nga përdoruesi ose kontraktori i tij për të realizuar lidhjen në rrjetin e transmetimit.
“Ndërprerje të Programuara të Detyruara” nënkupton çdo ndërprerje të detyruar nga rrethana siç përcaktohen në këtë marrëveshje, të kërkuar nga OST në përputhje me këtë marrëveshje dhe që amendon ndërprerjet e planifikuara në sistem.
“Ditë pune” nënkupton të gjitha ditët e javës përveç të shtunës, të dielës dhe çdo dite pushimi zyrtar në Republikën e Shqipërisë.
“Qendra Operative e Përdoruesit” nënkupton njësinë organizative të përdoruesit me aftësitë e nevojshme teknike, e cila është ndërfaqja direkte ndërmjet objektit të përdoruesit dhe OST/Qendrës Kombëtare Dispeçer.”.
3. Në nenin 3 (Kohëzgjatja e marrëveshjes), të marrëveshjes së lidhjes me rrjetin, shtohet paragrafi nr. 3, si më poshtë:
“3. Në rastin kur OST-ja synon ta përfundojë këtë marrëveshje, njofton ministrinë përgjegjëse për energjisë të paktën 6 (gjashtë muaj) përpara.”.
4. Neni 4 (Deklarime dhe garanci të përdoruesit), i marrëveshjes së lidhjes me rrjetin, ndryshon dhe bëhet:
“Neni 4 
Deklarime dhe garanci të përdoruesit

Përdoruesi deklaron dhe garanton OST-në se:
1. Përdoruesi është themeluar në përputhje me legjislacionin shqiptar, i regjistruar pranë Regjistrit Tregtar dhe nuk është subjekt i asnjë procedure likuidimi dhe/ose falimentimi.
2. Përdoruesi zotëron ose do të marrë të gjitha autorizimet e nevojshme,, me qëllim zbatimin e punimeve që lidhen me ndërtimin, komisionimin dhe vënien në punë të objektit dhe aseteve të lidhjes.
3. Përdoruesi disponon ose do të ketë të gjitha mjetet financiare, teknike dhe teknologjike, me qëllim realizimin e projektit që lidhet me ndërtimin e objektit, aseteve të lidhjes, dhe të të gjitha veprimtarive të tjera që lidhen me mirëmbajtjen dhe shfrytëzimin në punë nga vetë përdoruesi. Shpenzimet për mirëmbajtjen dhe shfrytëzimin e aseteve të lidhjes janë në ngarkim të shoqërisë dhe përcaktohen në marrëveshjen e mirëmbajtjes që do të lidhet midis OST sh.a. dhe shoqërisë, pas nënshkrimit të Marrëveshjes së Operimit.
4. Përdoruesi do të zbatojë me përpikmëri të gjitha procedurat dhe rregullat e zbatueshme në përputhje me Kodin e Rrjetit të Transmetimit dhe legjislacionin shqiptar në përgjithësi, për ndërtimin dhe vënien në punë të objektit dhe aseteve të lidhjes.
5. Lidhja dhe zbatimi i kësaj marrëveshje nga ana e përdoruesit nuk përbën asnjë shkelje të ligjit në fuqi në Shqipëri, dokumenteve statutore të shoqërisë dhe çdo kontrate ose marrëveshje në të cilën përdoruesi është palë.
6. Shoqëria do t’i garantojë dhe sigurojë OST sh.a., përgjatë gjithë kohëzgjatjes së kësaj marrëveshjeje, të drejtën e kalimit për të hyrë dhe për të kryer punime në nënstacionin lidhës me rrjetin e transmetimit, të përdoruesit, si dhe në sipërfaqet e tokës ku kalon traseja e linjës lidhëse.
7. Shoqëria do t’i kalojë OST-së në pronësi asetet e lidhjes me rrjetin e transmetimit dhe do t’i garantojë dhe sigurojë OST sh.a. gëzimin e qetë për të përdorur dhe gëzuar pronën e kaluar, me anë të një kontratë dhurimi. Në këtë rast, pika 3 e këtij neni nuk do të zbatohet për pjesën që lidhet me shpenzimet e mirëmbajtjes dhe shfrytëzimit të aseteve të lidhjes.”.
5. Paragrafi 7, i nenit 6 (Detyrimet e përdoruesit), të marrëveshjes së lidhjes me rrjetin, ndryshon dhe bëhet:
“7. Në rast se përdoruesi kërkon shkëputjen e lidhjes elektrike nga Rrjeti i Transmetimit duhet të njoftojë OST sh.a. 6 muaj përpara dhe shoqëria është e detyruar të mbulojë të gjitha shpenzimet e nevojshme për shkëputjen.”.
6. Neni 8 (Detyrime të OST sh.a.), i marrëveshjes së lidhjes me rrjetin, ndryshon dhe bëhet:

“Neni 8
Detyrime të OST sh.a., i ndryshuar

1. OST sh.a. duhet të:
a) marrë përsipër planifikimet dhe detyrimet përkatëse;
b) marrë në dorëzim Pjesën e Linjës ____ Pjesa e Linjës që do t’i dorëzohet dhe kalojë në pronësi OST-së, fillon tek shtylla nr. ___ deri tek shtylla nr. __, përfshirë shtyllat, bazamentet dhe sipërfaqet e tokës së bazamenteve të shtyllave [i aplikueshëm kur ka dhurim];
c) brenda një periudhe të arsyeshme nga momenti kur shoqëria ka përmbushur përcaktimet e bëra në nenin 9 dhe 11, si dhe me një njoftim me shkrim të saj, t’i sigurojë shoqërisë akses në rrjetin e transmetimit, për të mundësuar përfundimin e punimeve duke energjizuar nënstacionin ____.”.
7. Paragrafi 2, i nenit 9 (Dorëzimi i Pjesës së Linjës [i aplikueshëm kur ka dhurim]), të marrëveshjes së lidhjes me rrjetin, ndryshon dhe bëhet:
“2. Kalimi i pronësisë do të bëhet me kontratë dhurimi, ku shoqëria do të dhurojë dhe OST do të pranojë pasuritë e parashikuara në pikën 1 të këtij neni.”.
8. Paragrafi 2 i nenit 10 (Lidhja me sistemin SCADA, telekomunikacionin dhe komunikimi me Qendrën Kombëtare Dispeçer), i marrëveshjes së lidhjes me rrjetin, ndryshon dhe bëhet:
[bookmark: _GoBack]“10.2. Shoqëria merr përsipër integrimin e të dhënave të nevojshme të nënstacionit të ri për kontroll-monitorimin në sistemin SCADA të Qendrës Kombëtare Dispeçer. Të dhënat e nevojshme për t’u integruar duhet të jenë statuses e çelësave/thikave, alarmet dhe matjet (P, Q, U, I, F) për traktet e tensionit të lartë të linjave dhe transformatorëve të këtij nënstacioni, duke përmbushur kërkesat e përcaktuara në aneksin nr. 5.”.
9. Neni 13 (Planifikimi i ndërprerjeve dhe de-energjizimi), i marrëveshjes së lidhjes me rrjetin, ndryshon si më poshtë:
“Neni 13
	Planifikimi i ndërprerjeve dhe de-energjizimi
	
1. Bazuar në procedurat e përcaktuara në Kodin e Rrjetit të Transmetimit, Operatori i Sistemit lejohet të kryejë menaxhimin e drejtë të situatave teknike në sistemin elektroenergjetik, duke marrë në konsideratë një gamë të gjerë kushtesh operacionale, në rrethana normale dhe jo normale, në kushtet e tanishme dhe të një sistemi në të ardhmen. Në Kodin e Rrjetit nuk mund të parashikohen dhe adresohen të gjitha mundësitë operacionale, prandaj OST sh.a., në rrethana të paparashikuara në Kod, mund të veprojë vendosmërisht në zbatim të detyrimeve të saj.
2. OST sh.a. dhe përdoruesi duhet të koordinojnë ndërprerjet e planifikuara në rrjet, në përputhje me Kodin e Rrjetit të Transmetimit, në atë masë që është praktikisht e mundshme dhe arsyeshme.
3. OST sh.a. dhe përdoruesi do të bëjnë përpjekje të arsyeshme për të siguruar që ndërprerjet e tilla do të jenë me kohëzgjatje minimale dhe do të shkaktojnë shqetësime minimale për të tretët dhe nuk do të dëmtojnë funksionimin e sigurt dhe të besueshëm të sistemit.
4. Pavarësisht nga planifikimi vjetor i ndërprerjeve, OST sh.a. do të mund të kryejë ndërprerje të programuara të detyruara dhe de-energjizim të pikës së lidhjes së përdoruesit, kur kjo kërkohet me qëllim ushtrimin e funksioneve të saj, me kushtin që të njoftojë këtë të fundit 7 (shtatë) ditë kalendarike përpara ditës së kryerjes së ndërprerjeve, për ndryshimin e planit të ndërprerjeve dhe për kryerjen e ndërprerjeve të programuara të detyruara, sipas rastit, ku njoftime të tilla do të jenë në përputhje me paragrafin 5 më poshtë.
5. Njoftimi i OST sh.a. do të përfshijë:
a) njoftimin dhe arsyetimin;
b) planin e ndërprerjeve, të përditësuar;
c) ndërprerjen e programuar të detyruar duke specifikuar numrin e pritshëm të ndërprerjeve, kohëzgjatjen në orë dhe datat për secilën pikë lidhje ku kryhet ndërprerja.
6. Nëse përdoruesi pengon OST sh.a. në kryerjen e ndërprerjeve të programuara të detyruara, bëhet përgjegjës për të gjitha pasojat dhe kostot që lidhen me vonesat dhe që mund t’i shkaktohen OST sh.a. apo të tretëve me të cilët OST sh.a. është në marrëdhënie kontraktuale. 
7. OST sh.a. do të ushtrojë të drejtën e de-energjizimit të përdoruesit në çdo kohë dhe në afatet dhe masën që OST sh.a e vlerëson proporcionale me situatën, në përputhje me Kodin e Rrjetit të Transmetimit, ose në ndonjë nga rrethanat e mëposhtme:
a) në kushtet e Forcës Madhore, kur konsiderohet se rrethanat e kërkojnë një masë të tillë;
b) për qëllim të realizimit të projekteve për fuqizimin e rrjetit të transmetimit, duke i dërguar njoftim me shkrim përdoruesit, të paktën 7 (shtatë) ditë kalendarike përpara;
c) për qëllim të realizimit të lidhjeve të reja të të tretëve në rrjetin e transmetimit, duke i dërguar njoftim me shkrim përdoruesit të paktën 7 (shtatë) ditë kalendarike përpara;
d) me qëllim gjetjen dhe eliminimin e një defekti, për mirëmbajtjen, riparimin, ose testimin e një pjese të rrjetit, të cilat janë të nevojshme për të siguruar funksionimin normal dhe për të fuqizuar sigurinë operacionale të rrjetit, duke i dërguar njoftim me shkrim përdoruesit, brenda një afati që është praktikisht i mundur dhe i arsyeshëm për OST-në;
e) nëse është e nevojshme në një situate emergjence në afërsi të rrjetit elektrik, ose në rast nevoje për të zbutur efektet e çdo rreziku material ose humbjeje financiare për çdo person apo prone të lidhur me ose pranë rrjetit;
f) kur kërkohet nga furnizuesi i përdoruesit, për mospagesë të furnizimit me energji elektrike. Në një rrethanë të tille, OST-ja mund të kërkojë dëshmi të mospagesës nga përdoruesi;
g) kur përdoruesi nuk përmbush detyrimet në bazë të Kodit të Rrjetit të Transmetimit dhe sipas vlerësimit të OST sh.a. kjo ka një efekt material të dëmshëm në rrjet;
h) në funksion të nenit 7 “Ushtrimi i të drejtave” të Marrëveshjes së Operimit, nga momenti që është nënshkruar dhe e zbatueshme për palët e kësaj marrëveshjeje;
i) nëse marrëveshja mes palëve përfundon;
j) pas njoftimit me shkrim 7 (shtatë) ditësh kalendarike përpara, nëse nuk ka dakordësi midis palëve për ndryshime në rrjetin e përdoruesit (shtesë fuqi, rikonfigurim, etj.);
k) nëse gjatë kryerjes së punimeve ose gjatë operimit të aseteve të lidhjes, bazuar në një opinion të arsyeshëm të secilës palë, kushtet ose mënyra e veprimit të rrjetit të transmetimit, ose në rast se pjesa e linjës ose nënstacioni shfaq një kërcënim të menjëhershëm për plagosje ose dëme materiale ndaj ndonjë personi, ose rrjetit të transmetimit, ose vetë nënstacionit, OST sh.a. mund të urdhërojë, sipas rastit, personelin operativ të nënstacionit të de-energjizojë menjëherë pjesën e linjës dhe nënstacionin ose OST sh.a. mund të de-energjizojë pjesë të rrjetit të transmetimit, në çdo rast, duke iu përmbajtur Kodit të Rrjetit të Transmetimit, nëse është e nevojshme ose e përshtatshme për të shmangur shfaqjen e këtyre plagosjeve ose dëmeve.
8. Në rastet e de-energjizimit të një përdoruesi, OST sh.a. do të dokumentojë dhe publikojë shpenzimet që lidhen me de-energjizimin dhe do t’i faturojë përdoruesit këto shpenzime kur:
a) de-energjizimi është bërë me kërkesën e përdoruesit;
b) de-energjizimi është bërë në kushtet e nenit 28 të Marrëveshjes së Operimit, nga momenti që është nënshkruar dhe e zbatueshme për palët e kësaj Marrëveshjeje dhe përdoruesi ka qenë shkaktar për nevojën e de-energjizimit;
c) kur de-energjizimi është bërë për shkak të shkeljes nga përdoruesi të Kodit të Rrjetit të Transmetimit apo kësaj Marrëveshjeje të Lidhjes, Marrëveshjes së Operimit dhe Marrëveshjes së Mirëmbajtjes (nëse është e zbatueshme);
d) kostot e shkaktuara nga de-energjizimi duhet të dokumentohen dhe publikohen. 
9. Kur de-energjizimi kërkohet nga furnizuesi i përdoruesit, OST sh.a. do t’i faturojë shpenzimet në lidhje me de-energjizimin, furnizuesit të përdoruesit.
10. Pa cenuar detyrimet e tjera të kësaj marrëveshjeje, OST sh.a. do të rienergjizojë sa më parë që të jetë e mundur përdoruesin kur ka të dhëna që rrethanat që çuan në de-energjizim nuk ekzistojnë më apo ka garanci të dokumentuar që rrethanat nuk do të përsëriten.
11. OST sh.a. mund të kërkojë nga përdoruesi i prekur nga de-energjizimi prova të arsyeshme ose kryerjen e testimeve, për të verifikuar që shkaqet e de-energjizimit janë adresuar apo nuk ekzistojnë më. Testimet e nevojshme mund të realizohen nga ana e vetë përdoruesit, nga të tretë ose  do të lejohet të kryhet nga OST.
12. Kur verifikimi apo testimet kryhen nga OST sh.a., përdoruesi do të jetë përgjegjës për mbulimin e kostove përkatëse.
13. Rienergjizimi do të kryhet me koordinimin e të dyja palëve duke garantuar sigurinë e operimit të Rrjetit të Transmetimit dhe shmangur efektet shqetësuese për të tretët.
14. Kostot për rienergjizimin alokohen në të njëjtën mënyrë si kostot e de-energjizimit. 
15. Nëse, gjatë kohëzgjatjes së kësaj marrëveshjeje përdoruesi nuk është në gjendje të livrojë energjinë e prodhuar si pasojë e një ngjarjeje të ndërprerjes, atëherë OST sh.a. duhet të dëmshpërblejë përdoruesin, sipas legjislacionit në fuqi.
16. OST sh.a., në çdo rast, do të dokumentojë dhe publikojë kostot e shkaktuara si pasojë e një ngjarjeje të ndërprerjes, si dhe do të publikojë kompensimet si pasojë e një ngjarje të de-energjizimi.”.
10. Paragrafi 1, i nenit 19 (Konfidencialiteti), i marrëveshjes së lidhjes me rrjetin, ndryshon si më poshtë:
“1. Secila nga palët merr përsipër që të ruajë sekret përmbajtjen e kësaj marrëveshje dhe kushtet e saj, si dhe çdo informacion dhe dokument që palët kanë shkëmbyer ose kanë marrë dijeni gjatë negocimeve të kësaj marrëveshje, me përjashtim të rasteve kur bërja publike e sa më sipër është kërkesë e ligjeve shqiptare ose e institucioneve financiare të përdoruesit (nëse ka) (duke përfshirë filialet e tyre, punonjësit, këshilltarët dhe çdo palë tjetër të lidhur), me kusht që këto institucione financiare pajtohen me detyrimet e konfidencialitetit.”.
[bookmark: _Hlk143597931]11. Neni 23 (Ligji i zbatueshëm dhe zgjidhja e mosmarrëveshjeve), i marrëveshjes së lidhjes me rrjetin, ndryshon si më poshtë
“Neni 23 
Ligji i zbatueshëm dhe zgjidhja e mosmarrëveshjeve

1. Kjo marrëveshje është hartuar në përputhje me legjislacionin e Republikës së Shqipërisë dhe do të zbatohet dhe interpretohet në përputhje me të.
2. Të gjitha mosmarrëveshjet që do të lindin si pasojë e interpretimit dhe zbatimit të kësaj marrëveshje, kur kanë të bëjnë me interpretimin e dispozitave të Kodit të Rrjetit të Transmetimit, do të zgjidhen në përputhje me procedurat e parashikuara në të. Në çdo rast tjetër, palët do të mundohen t’i zgjidhin mosmarrëveshjet me mirëkuptim midis tyre.
3. Në rast se palët nuk e kanë zgjidhur me mirëkuptim mosmarrëveshjen, brenda 30 (tridhjetë) ditëve kalendarike, secila palë mund ta dërgojë këtë mosmarrëveshje për zgjidhje tek ERE.
4. Në rast se mosmarrëveshja nuk është zgjidhur nga ERE, secila palë ka të drejtë t’i drejtohet Gjykatës së Rrethit Gjyqësor Tiranë.”.
****




